નવસારી પાલિકાની એક્ઝિક્યુટીવ કમિટીમાં એક કામ શહેરમાં રખડતા ઢોર માટે ડબ્બો બનાવવાનું પણ હતું. મોટી સંખ્યામાં શહેરમાં રખડતા ઢોર ફરી રહ્યા છે ત્યારે પાલિકા ઢોરને પકડીને ડબ્બે કરે એવી માગ પ્રબળ બની છે. ગુરૂવારે શહેરના બુદ્ધિજીવીઓની માગને લઈ એક્ઝિ. ચેરમેન પ્રેમચંદ લાલવાણીએ શુક્રવારની કમિટીમાં ઢોરના ડબ્બાનું કામ લઈ મંજૂર કરવાની ખાતરી આપી હતી. આ ખાતરીને પરિપૂર્ણ કરતા આજે શુક્રવારની કમિટીમાં વિરાવળ કમેલા રોડ ખાતેની કચરા ડેપોની જગ્યામાં ઢોરનો ડબ્બો બનાવવાનો ઠરાવ કરી દેવાયો હતો. સૂચિત ડબ્બામાં 15 હજાર ચો.ફૂટ જગ્યામાં ડબ્બો બનાવી શકાશે.